Document ID: 32014R0566

Title and Content:
ΚΑΝΟΝΙΣΜΌΣ (ΕΕ) αριθ. 566/2014 ΤΟΥ ΣΥΜΒΟΥΛΊΟΥ της 26ης Μαΐου 2014 για την τροποποίηση του κανονισμού (ΕΚ) αριθ. 617/2007 σχετικά με την εφαρμογή της μεταβατικής περιόδου μεταξύ του 10ου και του 11ου ΕΤΑ έως την έναρξη ισχύος της εσωτερικής συμφωνίας του 11ου ΕΤΑ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού (ΑΚΕ), αφενός, και της Ευρωπαϊκής Κοινότητας και των κρατών μελών της, αφετέρου, όπως τροποποιήθηκε για τελευταία φορά (1) («συμφωνία εταιρικής σχέσης ΑΚΕ-ΕΕ»), Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, για τη χρηματοδότηση των ενισχύσεων της Κοινότητας βάσει του πολυετούς χρηματοδοτικού πλαισίου για την περίοδο 2008 έως 2013 δυνάμει της συμφωνίας εταιρικής σχέσης ΑΚΕ-ΕΚ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της Συνθήκης ΕΚ (2) («εσωτερική συμφωνία»), και ιδίως το άρθρο 10 παράγραφος 1 αυτής, Έχοντας υπόψη την πρόταση της Ευρωπαϊκής Επιτροπής, Έχοντας υπόψη τη γνώμη της Ευρωπαϊκής Τράπεζας Επενδύσεων, Εκτιμώντας τα ακόλουθα: (1) Η απόφαση 2013/759/ΕΕ του Συμβουλίου (3) θέσπισε μεταβατικά μέτρα διαχείρισης του Ευρωπαϊκού Ταμείου Ανάπτυξης (ΕΤΑ) («μεταβατικός μηχανισμός») για να εξασφαλίζεται η διαθεσιμότητα των πόρων για τη συνεργασία με τις χώρες της Αφρικής, της Καραϊβικής και του Ειρηνικού και με τις υπερπόντιες χώρες και εδάφη, καθώς και για τις δαπάνες στήριξης, από την 1η Ιανουαρίου 2014 έως την έναρξη ισχύος του 11ου ΕΤΑ. (2) Είναι αναγκαίο να τροποποιηθεί ο κανονισμός (ΕΚ) αριθ. 617/2007 του Συμβουλίου (4) για τη λειτουργική και χρηματοδοτική διαχείριση από την Επιτροπή του μεταβατικού μηχανισμού κατά τη μεταβατική περίοδο μεταξύ του 10ου και του 11ου ΕΤΑ μέχρι την έναρξη ισχύος της εσωτερικής συμφωνίας του 11ου ΕΤΑ και του εκτελεστικού κανονισμού του 11ου ΕΤΑ. (3) Θα πρέπει να τροποποιηθούν ομοίως οι εκτελεστικοί κανόνες για τη λειτουργική και οικονομική διαχείριση του Επενδυτικού Μέσου κατά τη διάρκεια της μεταβατικής περιόδου αυτής. (4) Η οργάνωση και η λειτουργία της Ευρωπαϊκής Υπηρεσίας Εξωτερικής Δράσης ρυθμίζονται στην απόφαση 2010/427/ΕΕ του Συμβουλίου (5). (5) Ο κανονισμός (ΕΚ) αριθ. 617/2007 θα πρέπει επομένως να τροποποιηθεί αναλόγως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Για τη μεταβατική περίοδο μεταξύ του 10ου και του 11ου ΕΤΑ μέχρι την έναρξη ισχύος της εσωτερικής συμφωνίας του 11ου ΕΤΑ, τα άρθρα 1 έως 16 του κανονισμού (ΕΚ) αριθ. 617/2007 αντικαθίστανται από τις διατάξεις που καθορίζονται στο παράρτημα του παρόντος κανονισμού. Άρθρο 2 Ο παρών κανονισμός εφαρμόζεται σύμφωνα με την απόφαση 2010/427/ΕΕ. Άρθρο 3 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται μέχρι την έναρξη ισχύος του εκτελεστικού κανονισμού του 11ου ΕΤΑ. Ο παρών κανονισμός είναι δεσμευτικός στο σύνολό του και έχει άμεση εφαρμογή σε όλα τα κράτη μέλη. Βρυξέλλες, 26 Μαΐου 2014.

Classification Labels:
108
24
1
15

Label Descriptions:
{"108": "ΤΟΠΙΚΗ ΑΥΤΟΔΙΟΙΚΗΣΗ Β΄ ΒΑΘΜΟΥ: ΠΕΡΙΦΕΡΕΙΕΣ", "24": "Τοπική αυτοδιοίκηση", "1": "ΔΗΜΟΣΙΑ ΔΙΟΙΚΗΣΗ", "15": "ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ"}

EuroVoc IDs (Original): 2460
5083
929
2163
6034

EuroVoc IDs (Expanded): 2460
5083
929
2163
6034

Dataset Source: meu

Split: test